LV Eiropas Savienības Oficiālais Vēstnesis L 178/9

KOMISIJAS ĪSTENOŠANAS LĒMUMS (ES) 2018/998

(2018. gada 12. jūlijs),

ar ko Lēmuma 2009/177/EK I pielikumu groza attiecībā uz Horvātijas statusu saistībā ar koi herpesvīrusu (KHV), Somijas statusu saistībā ar infekciozo hematopoētisko nekrozi (IHN), to Īrijas teritoriju sarakstu, kas pasludinātas par Bonamia ostreae infekcijas neskartām, to Apvienotās Karalistes apgabalu sarakstu, kuri pasludināti par Marteilia refringens infekcijas neskartiem, un ar ko Lēmuma 2010/221/ES I pielikumu groza attiecībā uz to Apvienotās Karalistes apgabalu sarakstu, kurus uzskata par austeru herpesvīrusa 1 μνar (OsHV-1 μVar) neskartiem

(izziņots ar dokumenta numuru C(2018) 4381)

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes 2006. gada 24. oktobra Direktīvu 2006/88/EK par akvakultūras dzīvniekiem un to produktiem izvirzītajām dzīvnieku veselības prasībām, kā arī par konkrētu ūdensdzīvnieku slimību profilaksi un kontroli (1) un jo īpaši tās 43. panta 2. punktu, 49. panta 1. punktu, 50. panta 3. punktu, 51. panta 2. punktu un 53. panta 3. punktu,

tā kā:

(1) Komisijas Lēmuma 2009/177/EK (2) I pielikuma C daļā ir iekļauts saraksts ar dalībvalstīm, zonām un iecirkņiem, kas ir pasludināti par brīviem no konkrētām slimībām, kas minētas Direktīvas 2006/88/EK IV pielikuma II daļā.

(2) Šajā sarakstā patlaban visa Horvātijas teritorija ir pasludināta par koi herpesvīrusa (KHV) neskartu un visa Somijas teritorija ir pasludināta par infekciozās hematopoētiskās nekrozes (IHV) neskartu. Tomēr pēdējos gados šīs dalībvalstis attiecīgi ir paziņojušas par vairākiem šo slimību uzliesmojumiem.

(3) Abas dalībvalstis nosūtīja Komisijai informāciju, kas norāda, ka tās ir veikušas pasākumus saskaņā ar Direktīvu 2006/88/EK, lai novērstu šos slimības uzliesmojumus. Šie pasākumi vēl joprojām tiek īstenoti dažos apgabalos.

(4) Minētajā sarakstā patlaban visa Īrijas piekrastes līnija, izņemot astoņus līčus, ir atzīta par Bonamia ostreae neskartu. Sakarā ar neseno Bonamia ostreae infekcijas uzliesmojumu, kas notika citā līcī Īrijas apgabalā, kas norādīts kā minētās slimības neskarts, ir noteikti ierobežojumi, un tie aizvien tiek piemēroti saskaņā ar Direktīvu 2006/88/EK.

(5) Turklāt visa Ziemeļīrijas piekrastes līnija ir pasludināta par Marteilia refringens infekcijas neskartu. Tomēr Apvienotā Karaliste ir paziņojusi par diviem šīs slimības uzliesmojumiem divos dažādos līčos Ziemeļīrijā. Ir ieviesti pārvietošanas ierobežojumi, un tie aizvien tiek piemēroti saskaņā ar Direktīvu 2006/88/EK.

(6) Saskaņā ar Horvātijas, Somijas, Īrijas un Apvienotās Karalistes sniegto informāciju attiecīgie apgabali nebūtu jāiekļauj sarakstā kā attiecīgo slimību neskarti, un tādēļ būtu jāatjaunina Horvātijas, Somijas, Īrijas un Apvienotās Karalistes slimību neskarto apgabalu ģeogrāfiskās robežas.

(7) Komisijas Lēmuma 2010/221/ES (3) I pielikumā ir iekļauts saraksts ar dalībvalstīm, zonām un iecirkņiem, kas tiek uzskatīti par brīviem no konkrētām slimībām, kas nav minētas Direktīvas 2006/88/EK IV pielikuma II daļā.

(8) Šajā sarakstā patlaban Ziemeļīrijas teritorija Apvienotajā Karalistē, izņemot dažus līčus, tiek uzskatīta par austeru herpesvīrusa 1 μνar (OsHV-1 μVar) neskartu. Sakarā ar neseno OsHV-1 μVar uzliesmojumu, kas notika vēl vienā līcī, būtu jāatjaunina Apvienotās Karalistes slimības neskartā apgabala ģeogrāfiskās robežas.

(9) Tādēļ attiecīgi būtu jāgroza Lēmuma 2009/177/EK I pielikums un Lēmuma 2010/221/ES I pielikums.

(10) Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

Lēmuma 2009/177/EK I pielikuma C daļā tabulas ceturto sleju “Slimības neskartās teritorijas ģeogrāfiskās robežas (dalībvalstis, zonas vai iecirkņi)” groza šādi:

1) ailē “Koi herpesvīruss (KHV)” ierakstu par Horvātiju aizstāj ar šādu: “Visa teritorija, izņemot šādas zonas: zona, kurā ir akvakultūras nozares uzņēmums Donji Miholjac pilsētā (apstiprinājuma numurs 2HR0109), ietverot Dravas upi no Dubravas dambja līdz tās ietekai Donavas upē, un zona, kurā ir akvakultūras nozares uzņēmums Grudnjak pilsētā (apstiprinājuma numurs 2HR0177), ietverot visu Vučicas upes ūdensteci līdz tās ietekai Karašicas upē un no turienes Karašica upi līdz tās ietekai Dravas upē”;

2) ailē “Infekciozā hematopoētiskā nekroze (IHN)” ierakstu par Somiju aizstāj ar šādu: “Visa teritorija, izņemot piekrastes iecirkni Ii, Kuivaniemi, un šādi ūdens sateces baseini: 14.72 Virmasvesi, 14.73 Nilakka, 4.74 Saarijärvi zona un 4.41 Pielinen zona”;

3) ailē “Bonamia ostreae infekcija” ierakstu par Īriju aizstāj ar šādu: “Visa Īrijas piekrastes līnija, izņemot: 1) Cork Harbour; 2) Galway Bay; 3) Ballinakill Harbour; 4) Clew Bay; 5) Achill Sound; 6) Loughmore, Blacksod Bay; 7) Lough Foyle; 8) Lough Swilly; 9) Kilkieran Bay.”;

4) ailē “Marteilia refringens infekcija” ierakstu par Apvienoto Karalisti aizstāj ar šādu: “Visa Lielbritānijas piekrastes līnija. Visa Ziemeļīrijas piekrastes līnija, izņemot Belfast Lough un Dundrum Bay. Visa Gērnsijas un Hermas piekrastes līnija. Džērsijas štata piekrastes apgabals: apgabalā ietilpst plūdmaiņu un tuvākais piekrastes apvidus starp vidējo paisuma līniju Džērsijas salā un iedomātu līniju, kas novilkta trīs jūras jūdzes no vidējās bēguma līnijas Džērsijas salā. Apgabals atrodas Normandijas un Bretaņas līcī Lamanša dienvidu daļā. Visa Menas salas piekrastes līnija.”

2. pants

Lēmuma 2010/221/ES I pielikuma tabulas ceturtajā slejā “Tās zonas ģeogrāfiskās robežas, kurai ir apstiprināti valsts pasākumi” ailē “Austeru herpesvīruss 1 μνar (OsHV-1 μVar)” ierakstu par Apvienoto Karalisti aizstāj ar šādu:

“Lielbritānijas teritorija, izņemot River Roach, River Crouch, Blackwater Estuary un River Colne Eseksā, Kentas ziemeļu piekrasti, Poole Harbour Dorsetā un River Teign Devonā Ziemeļīrijas teritorija, izņemot Dundrum Bay, Killough Bay, Lough Foyle, Carlingford Lough un Strangford Lough Gērnsijas teritorija”.

3. pants

Šis lēmums ir adresēts dalībvalstīm.

Briselē, 2018. gada 12. jūlijā Komisijas vārdā – Komisijas loceklis Vytenis ANDRIUKAITIS

(1) OV L 328, 24.11.2006., 14. lpp.

(2) Komisijas 2008. gada 31. oktobra Lēmums 2009/177/EK, ar ko ievieš Padomes Direktīvu 2006/88/EK attiecībā uz uzraudzības un izskaušanas programmām un slimības neskartu dalībvalstu, zonu un iecirkņu statusu (OV L 63, 7.3.2009., 15. lpp.).

(3) Komisijas 2010. gada 15. aprīļa Lēmums 2010/221/ES, ar ko apstiprina valsts pasākumus, lai ierobežotu konkrētu akvakultūras dzīvnieku un savvaļas ūdensdzīvnieku slimību ietekmi saskaņā ar Padomes Direktīvas 2006/88/EK 43. pantu (OV L 98, 20.4.2010., 7. lpp.).